arbeidstaker
Store norske leksikon,Jus,Arbeidsrett
Arbeidstaker er en person som utfører arbeid i en annens tjeneste. Dette følger av arbeidsmiljøloven av 17. juni 2005 nr. 62 § 1–8. Den som ansetter arbeidstakeren, kalles arbeidsgiver.
En arbeidstaker er noe annet enn en oppdragstaker, også kalt selvstendig oppdragstaker, som utfører arbeid for en annen uten å være ansatt.En annen vesentlig forskjell er mellom (1) arbeidstakere som utfører arbeid for den arbeidsgiveren hen er ansatt hos, og (2) arbeidstakere som er ansatt i et bemanningsforetak som leier vedkommende ut til en annen arbeidsgiver enn bemanningsforetaket hvor hen er ansatt. Definisjonen av arbeidstaker som en som utfører arbeid i en annens tjeneste, dekker begge typetilfeller. Forskjellige arbeidsrettslige definisjoner av arbeidstaker Samme definisjon som i arbeidsmiljøloven finner vi igjen i ferieloven av 29. april 1988 nr. 21 § 2: «Enhver som utfører arbeid i annens tjeneste». I arbeidstvistloven av 27. januar 2012 nr. 9 § 1 defineres arbeidstaker som «enhver som utfører arbeid i en annens tjeneste og som ikke går inn under lov om offentlige tjenestetvister». Det innebærer at en arbeidstaker i arbeidstvistlovens forstand er en som er ansatt i privat eller kommunal sektor, men ikke i staten. Dette henger sammen med at statlig sektor ikke faller inn under arbeidstvistloven, men under tjenestetvistloven av 18. juli 1958 nr. 2, som imidlertid også bruker ordet arbeidstaker i § 1: «Denne lov gjelder arbeidstakere ansatt i statens tjeneste.»Begrepet arbeidstaker brukes også i flere andre arbeidsrettslige lover, blant annet skipsarbeidsloven, men uten definisjon.I eldre lover og eldre rettspraksis ble ofte ordet «arbeider» brukt i stedet for arbeidstaker. På slutten av 2022 fremmet regjeringen Støre et forslag overfor Stortinget om endringer i arbeidsmiljøloven (Prop. 14 L (2022–2023)). Der foreslår regjeringen at definisjonen av arbeidstaker gjøres mer presis, blant annet ved at det blir sagt helt klart i lovteksten at arbeidstakeren er underordnet den hen arbeider for. Det blir også foreslått å presisere forskjellen mellom arbeidstakere og oppdragstakere, og at vedkommende skal anses som arbeidstaker hvis det ikke er overveiende sannsynlig at hen er oppdragstaker.Forslaget til nytt første avsnitt i § 1–8 lyder: «Med arbeidstaker menes i denne lov enhver som utfører arbeid for og underordnet en annen. Ved avgjørelsen skal det blant annet legges vekt på om vedkommende løpende stiller sin personlige arbeidskraft til disposisjon, og om vedkommende er underordnet gjennom styring, ledelse og kontroll. Det skal legges til grunn at det foreligger et arbeidstakerforhold med mindre oppdragsgiver gjør det overveiende sannsynlig at det foreligger et selvstendig oppdragsforhold.»Forslaget skal behandles i Stortingets arbeids- og sosialkomité tidlig i 2023 og er satt opp til behandling i Stortinget 21. februar 2023.Presiseringen av at en arbeidstaker er underordnet en annen, foreslås også tatt inn i arbeidstvistloven og ferieloven. Trygderettslig definisjon av arbeidstaker Det er ikke nødvendigvis slik at man i alle sammenhenger må motta lønn for å regnes som arbeidstaker i arbeidsrettslig forstand. I trygdelovgivningen er dette annerledes. I folketrygdloven av 28. februar 1997 nr. 19 § 1-8 heter det: «Med arbeidstaker menes i denne loven enhver som arbeider i en annens tjeneste for lønn eller annen godtgjørelse.» Vilkåret om at det må gis godtgjørelse, er særegent for folketrygdloven, og grunnen til det er at en rekke ytelser etter denne loven avhenger av at arbeidstakeren mottar godtgjørelse, slik at det betales folketrygdavgift for vedkommende. Begrepet arbeidstaker står i folketrygdloven i motsetning til begrepet frilanser. Krav om arbeidsavtale For at noen skal anses som arbeidstaker, må det foreligge et kontraktsmessig forhold mellom vedkommende og en arbeidsgiver. Arbeidsmiljølovens § 14-5 krever at det skal foreligge en arbeidsavtale i alle arbeidsforhold. Om det ikke opprettes en arbeidavtale, er vedkommende likevel å anse som arbeidstaker dersom hen kommer inn under definisjonen av arbeidstaker.En som innehar et verv som for eksempel medlem av et kommunestyre eller som styremedlem i en bedrift, er ikke å anse som arbeidstaker. Det er heller ikke skoleelever og studenter, vernepliktige, tjenestepliktige i Sivilforsvaret, innsatte i kriminalomsorgens anstalter med videre. Flere av disse gruppene kommer likevel inn under arbeidsmiljølovens bestemmelser om helse, miljø og sikkerhet (HMS) når de utfører arbeid i virksomheter som er omfattet av loven, jamfør arbeidsmiljølovens § 1-6.Arbeidstakere skal som hovedregel ansettes fast og på ubegrenset tid, se fast ansettelse. Det er imidlertid flere unntak fra dette, se midlertidig ansettelse. Les mer i Store norske leksikon utsendt arbeidstaker ansettelse lønn